Mit ophold hos Tereza og hendes forældre bekræftede mig i, hvorfor Airbnb-princippet er en måde at rejse på, som jeg holder af og vil gentage.
Da jeg ankom om aftenen kunne Tereza ikke være tilstede umiddelbart ved ankomsten, men jeg blev budt velkommen af hendes meget søde og venlige forældre, der bød på en drink og en snack udendørs på en usædvanlig lun november-aften på deres skønne terrasse, sammen med deres to godmodige hunde, Brandy og Bert.
Tereza kom forbi senere og ville sikre sig at alt var ok, med gode råd og store smil.
Lejligheden er mindst lige så indbydende som billederne viser; der er rent og pænt, sengen er god at sove i, og køkkenet mangler ikke noget.
Der var god plads til min bil i haven (som lige som huset i øvrigt ligger skønt i et grønt, næsten landligt område) og der holdt den sikkert og godt under mit besøg, da jeg primært tog ind til byen via sporvogn og metroen. Og det er i øvrigt nemt og hurtigt, selv om lejligheden umiddelbart ligger langt fra centrum. Og skulle man få brug for en taxi fra centrum sidst på dagen tager det ikke mange minutter, og er efter danske forhold billig (selv om metro og sporvogn kun koster en tiendedel for en halv time; 24 kcs mod taxaens ca. 250 kcs.)
Jeg kan kun anbefale et ophold i lejligheden hos Tereza og hendes forældre.